Zoznam kardinálov vymenovaných Levom XIII.

Toto je zoznam kardinálov vymenovaných Levom XIII.
Menovacia politika.
Pápež Lev XIII. vymenoval počas svojho pontifikátu (18781903) 147 kardinálov v 27 konzistóriách konaných v zhruba ročných intervaloch, niekedy aj častejšie. Svojimi menovaniami sa priblížil k limitu (ktorý ale nikdy neprekročil) 70 kardinálov v kolégiu, ktorý bol stanovený od roku 1586. Pápež tak vymenoval celý kardinálsky zbor viac ako dvakrát. 
Najväčšiu skupinu, štrnástich nových kardinálov, pričom dvaja ďalší boli utajení, pápež vyhlásil 16. januára 1893. Deväť z Levových kardinálov bolo vymenovaných "in pectore" a ohlásených až na neskoršom konzistóriu. Medzi tých, ktorí boli ohlásení na jeho prvom konzistóriu, patril aj jeho brat Giuseppe Pecci. Medzi kardinálov, ktorých povýšil, patrili aj bratia Serafino a Vincenzo Vannutelli a bratranci Luigi Jacobini a Angelo Jacobini. Ďalší z Levových kardinálov, Friedrich von Fürstenberg, mal v kolégiu bratranca menovaného v roku 1842 pápežom Gregorom XVI.
Menovacia politika tohto pontifika kopírovala jeho predchodcu. Zo 147 nových kardinálov bolo 143 Európanov (z toho 84 Talianov, 20 Francúzov, 10 Španielov, 6 Nemcov, 5 Rakúšanov, 4 Poliakov, 3 Írov, 2 Belgičanov, 2 Čechov, 2 Uhrov, 2 Portugalcov, 1 Angličana, 1 Slovinca a 1 Švajčiara). Iba štyria neboli Európania: James Gibbons (Spojené štáty americké), Francis Moran (Austrália), Elzéar-Alexandre Taschereau (Kanada) a Andon Bedros kardinál Hassoun. Lev XIII. kreoval za kardinála prvého Austrálčana, Kanaďana, Slovinca, ako aj Arména, kardinála Hassouna. Tento posledný menovaný bol zároveň prvým prelátom východného obradu, ktorý sa stal kardinálom od roku 1439. 
Najstarším vymenovaným kardinálom sa stal 81-ročný Španiel Sebastián Herrero a Espinosa de los Monteros. Naopak najmladšou vymenovanou osobou bol 37-ročný Čech Lev Skrbenský z Hříště. 
Zo 147 kardinálov, ktorých vymenoval Lev XIII., ho prežilo 63. Na konkláve po jeho smrti v roku 1903 sa zúčastnil len jediný kardinál vymenovaný jeho predchodcom Piom IX., ostatní boli všetci kardinálmi čerstvo zosnulého pontifika. Spomedzi Levových kardinálov sa Giuseppe kardinál Sarto stal po jeho smrti pápežom Piom X. Posledný žijúci kardinál vymenovaný pápežom Levom XIII., Lev Skrbenský z Hříště, zomrel 24. decembra 1938. Prežil tak pontifika o 35 rokov.
Z tejto skupiny prelátov boli viacerí vymenovaní pre krajiny súčasnej strednej Európy. Medzi inými tak kardinálsky purpur získal aj kalocský arcibiskup Lajos Haynald, ostrihomský arcibiskup Kolos Ferenc Vaszary, pražský arcibiskup Włodzimierz Czacki, olomoucký arcibiskup Lev Skrbenský z Hříště, Poliak Włodzimierz Czacki, krakovský arcibiskup Albin Dunajewski a ďalší.
Z tejto generácie kardinálov sú v súčasnosti v Katolíckej cirkvi uctievaní štyria ako blahoslavení alebo svätí. Prvým blahoslaveným sa stal Giuseppe kardinál Sarto (neskôr pápež Pius X.). Jeho verejná úcta bola schválená 3. marca 1951 a od 29. mája 1954 je uctievaný ako svätý. Medzi blahoslavených bol od 19. septembra 2010 zaradený aj John Henry kardinál Newman, ktorý bol neskôr 13. októbra 2019 uznaný ako svätec. Ďalšími dvomi blahoslavenými osobami sú od 10. mája 1987 Andrea Carlo kardinál Ferrari a od 25. septembra 1988 aj Giuseppe Benedetto kardinál Dusmet.